"אצלנו בגן" הוא שיר שכתב והלחין יפתח קרזנר, וביצעה שי-לי עטרי. השיר נכתב בזמן מבצע צוק איתן ופורסם ב-23 ביולי 2014.
משמעות השיר.
קרזנר סיפר שהשיר נכתב מתוך מחשבה על מעבר הזמן מאז מות חברו , שבזכרונו נותר בן 23 כביום מותו. מחשבה זו הובילה לתובנה לגבי גילם הצעיר של החיילים, שנראו לו בוגרים כשהיה בן נעורים בעצמו. המטאפורה של גן ילדים משקפת את התובנה הזו והיא חלק מניסיונו של הכותב לעבד את הכאב על מותם של חיילים צעירים.
השיר משתמש במטפורה של גן ילדים כדי לתאר דינמיקה בין חיילים בצבא. בסוף השיר מופיע המשפט: "אצלנו בגדוד יש המון ילדים / שאת חלקם אני אוהב ואת חלקם אני לא אכיר" - המשפט מופיע כדי להסביר את המטפורה בשיר במילים פשוטות. הכותב יוצא מתוך הנחה שהקורא חסר הבנה, והוא מסביר לו את המטפורה במשפט האחרון ומאפשר לקורא לחזור ולהבין את משמעות השיר כולו. הילדים הם חיילים, והגן הוא גדוד.
ביצועים.
לשיר 'אצלנו בגן' ישנן מספר גרסאות. הידועה שבהן היא הגרסה שבוצעה על ידי שי-לי עטרי, וגרסאות נוספות בוצעו גם על ידי לי בירן, שי הראל וכן על ידי להקות צבאיות.
מה שאת אוהבת
"מה שאת אוהבת" הוא שיר מתוך אלבומה של גלי עטרי "חבק אותי לאט" שפורסם בשנת 2003.
כותב השיר הוא מאיר גולדברג, מלחינו הוא יצחק קלפטר ומעבדיו הם משה ודודי לוי.
מצעדים.
השיר צעד כחמישה חודשים ברציפות במצעד העברי השבועי של רשת ג' ב־3.8.2003 עד 28.12.2003 ודורג במצעדים השנתיים לסיכום תשס"ג בתחנות הרדיו השונות: במקום השלושים ואחד במצעד השנתי תשס"ג (2003) של גלגלצ; במקום השלושים וחמישה במצעד השנתי של רשת ג', ובשיאו הגיע למקום השני (7.9.2003); ובמצעד שירי גלי עטרי שנערך ברשת ג' בשנת 2009 דורג השיר במקום השמיני; במצעד פסקול העשור בשנת 2009 דורג במקום השישים.
גרסה אחרת לשיר.
גלי עטרי וישי לוי קיימו שיתוף פעולה מוזיקלי הכולל דואט של הלהיט "מה שאת אוהבת".
הם אירחו זה את זה בסיבובי הופעות בחודשים יוני-יולי וביצעו את השיר.
השפעה.
לפי הספרייה הלאומית של ישראל, "מה שאת אוהבת" הוא הלהיט הגדול ביותר באלבום, ואחד מלהיטיה הגדולים של עטרי בכל הזמנים. השיר הפך לסמל להעצמה נשית, ונחשב לקלאסיקה עברית.
הרב עמיחי גורדין אומר שהשיר "מה שאת אוהבת" מעצים את החירות והעוצמה הפנימית של האדם. הוא מסביר ששיר זה הוא חלק מהרוח הפוסט-מודרנית הנושבת בדורנו, רוח שלדבריו "מעצימה את האני ואת כוחותיי הפרטיים ומעמעמת את הערכים החיצוניים ואת המציאות החיצונית."
הרב עמיחי גורדין טוען כי העצמת הכוחות הפנימיים היא מצוינת, על פי מחקרים המעידים על כך שאדם המאמין ביכולותיו יגיע רחוק ושאמונה פנימית היא בסיס להצלחה ולאושר, ולמרות זאת לדעתו השיר "מה שאת אוהבת" יוצר בעיות. לדבריו כאשר האור הפנימי משכיח מאיתנו את העולמות האחרים וגורם לנו לשכוח שיש ערכים חיצוניים שאינם מתחברים עם ההגשמה העצמית שלנו אנו בצרה גדולה. לדעתו, "אם את רוצה חיים אמיתיים ומשמעותיים, אל תעשי רק מה שאת אוהבת. שיהיה לך טוב".
השיר מנקודת מבטה של גלי.
בראיון שהתקיים בשנת 2009 עטרי סיפרה שהשיר "מה שאת אוהבת" הוא מהשירים החדשים המדבר על כל הדברים בהם היא מאמינה: " לעשות מה שאני רוצה, מבלי לפגוע באחרים". לפי עדותה, אף על פי שהשיר נחשב חדש הוא מאוד שמנגינתו היא משנות ה-1980, מתקופת 'סוף העונה'.
עטרי סיפרה שיש לה מאגר שירים שממנו היא בוחרת ובודקת האם הוא מתאים לה למצב רוחה ולתקופה.
איך שיר נולד
"איך שיר נולד" הוא שיר שכתב יהונתן גפן והלחין ועיבד יוני רכטר. השיר נכתב כחלק מהאלבום "הכבש השישה עשר" שהתפרסם בשנת 1978.
מאפיינים טקסטואליים.
השיר הוא שיר "ארס פואטי", ומדבר על תהליך יצירת שירה. טקסט השיר בנוי במבנה חד-חלקי. קטעי הדקלום נוספו לטקסט בעת העבודה על האלבום.
בטקסט מוצגת שאלה - "איך שיר נולד?" - החוזרת שלוש פעמים: בתחילתו, באמצעו ובסופו, ומהווה מעין מסגרת לשיר. המשורר משיב לשאלה באמצעות דימויים: "כמו תינוק", "כמו הצחוק".
השיר מציג תמונה העוסקת בתהליך היצירה, כשמרבית התיאורים המופיעים בו הם בעלי קונוטציה חיובית: "ופתאום איזה יופי", "וכולם שמחים". אך ישנם גם תיאורים בעלי קונוטציה שלילית: "בהתחלה זה כואב". ייתכן שגם באמרה "הוא הולך לבד" קיימת ביקורת על כך שהשיר כבר לא בשליטתו של המשורר והופך להיות ישות עצמאית.
בשיר קיים שימוש במטפורות. דוגמה לכך היא השוואת יצירת שיר לצחוק. כמו הצחוק, יצירת השיר מתחילה מבפנים, וכותב השיר משתמש בכך כדי להראות שרגשות רבים מעורבים בכתיבת בשיר. דוגמה נוספת היא השוואת יצירת שיר ללידת תינוק. המשורר מתייחס לקשיים הכרוכים בכתיבת השיר. הוא משווה אותם לכאבי לידה, ובכך הוא מדגיש את גודל קשיים הללו.
מאפיינים מוזיקליים.
השיר כתוב במשקל ארבעה רבעים. למרות האווירה האנרגטית של השיר, ההדגשה לא נמצאת על הפעמה אלא אוף ביט. המלודיה של השיר שופעת בצלילים כרומטיים, והמנעד הקולי שלו מתפרש על כמעט שתי אוקטבות. מקצב השיר מכיל סינקופות ונותן תחושה של שמיניות סווינג. השיר מכיל קפיצות מלודיות גדולות ולעיתים מרווחים דיסוננטיים כמו ספטימה גדולה.
השיר מולחן באופן רציף בחלק אחד החוזר על עצמו שלוש פעמים. בין החזרות מופיעים קטעי דקלום על רקע מעבר אינסטרומנטלי.
הצלחת השיר.
השיר הוצג כמועמד למצעדי הפזמונים השבועיים של רשת ג' ב-23 בינואר 1980. הוא זכה להצלחה גדולה והשתתף במצעד במשך שלושה עשר שבועות, עד ל-30 באפריל 1980. בשבוע של 26 במרץ באותה השנה, עמד בראש המצעד. על אף הצלחתו הרבה במצעדים השבועיים, הוא לא הגיע למצעד השנתי של התחנה.
Afterglow
נוף ילדות
נוֹף יַלְדוּת הוא שיר שכתב והלחין שלמה ארצי בשנת 1971. את השיר ביצע במקור באלבומו על אנשים בגרסה שלא התרוממה במצעדי הפזמונים, אך לאחר גרסתו המחודשת שנכללה באלבום 'אהבתיהם' משנת 2000, הפך השיר ללהיט גדול.
משמעות השיר.
השיר נכתב על היישוב שבו נולד שלמה ארצי, אלוני אבא, אך חלק מתיאור הנופים ברקע מתאים לשכונת ביצרון, בתל אביב, שבה גדל ארצי, או לשכונת רמת ישראל במזרח תל אביב, שאליה עברו הוריו בהמשך. כותב השיר, שלמה ארצי, הסביר שתיאור נופי השיר מבוסס על שלושת המקומות הללו. השיר עצמו מתאר את התבגרות הדובר אל מול הנופים שנעצרו ולא השתנו.
גרסת "על אנשים".
את הגרסה באלבום זו עיבד אלברט פיאמנטה בסגנון מלנכולי ושקט. זה היה האלבום הראשון בו כתב שלמה ארצי כמעט את כל השירים.
הגרסה המחודשת.
בשנת 2000 הקליט שלמה ארצי אלבום שכולו מורכב מביצועים חדשים לשירים ישנים שלו, והוא אחד האלבומים הנמכרים ביותר בהיסטוריה של המוזיקה הישראלית.
גם השיר "נוף ילדות" בוצע מחדש לאחר שעבר עיבוד על ידי שלמה ארצי, יהודה עדר, אבי סינגולדה, ז'אן פול זימבריס וגיל פלדמן. העיבוד שינה את אווירת השיר ואת אופיו. נוסף על כך, המילים שונו והבית השלישי הושמט. בביצוע השיר משתתפים פבלו רוזנברג ודוד ד'אור.
לאחר שארצי הוציא לאור את הגרסה המחודשת של השיר "נוף ילדות", השיר נכנס כמועמד למצעדי הפזמונים השבועיים של רשת ג' ב-20 בפברואר 2000, והופיע בהם במשך שישה עשר שבועות, עד ל-25 ביוני של אותה השנה. במשך שבועיים מתוכם עמד בראש המצעד. החל מ-9 באפריל של אותה השנה, השתתף גם במצעד השנתי תש"ס (2000). הוא זכה להצלחה רבה ודורג במקום השביעי.
השיר נחשב כשיר המצליח ביותר של ארצי במצעד, ובזכותו זכה ארצי בתואר זמר השנה.
ביצועים נוספים של השיר.
השיר זכה לביצועים רבים, והרבה מועדוני זמר מרבים להשמיעו. ישנם גם זמרים גדולים הכוללים במופעים ובהקלטות גרסאות אישיות לשיר.
סיימון לבייב
סיימון לבייב (נולד ב-27 בספטמבר 1990) הוא שמו של נוכל ישראלי שהורשע בהונאה, אשר נולד בשם שמעון יהודה חיות. חיות נהג להתחזות לבנו של לב לבייב, ובכך הונה נשים בכ-10 מיליון דולר בין השנים 2015 ל-2018.
פעילותו הפלילית התפרסמה ב-2019 בעקבות מאמר שכותרתו "נוכל הטינדר" מאת עיתונאים חוקרים מהעיתון הנורווגי "ורדנס גאנג" בעזרת העיתונאי הישראלי אורי בלאו. בשנת 2022 יצא בנטפליקס הסרט התיעודי נוכל הטינדר, ומאז נודע חיות גם בכינוי זה.
ביוגרפיה וחיים אישיים.
הוא נולד בשם שמעון יהודה חיות בבני ברק. אביו הוא הרב יוחנן חיות, שכיהן כרב ומנהל השירות לנוסע הדתי באל על ופוטר בעקבות חשד לניהול עוקף יחד עם בנו, בנערותו עזב את הדת.
בהמשך הוא שינה את שמו לסיימון לבייב, על מנת שיוכל להציג עצמו כבנו של איש העסקים לב לבייב. בגיל 15 עבר לברוקלין בעיר ניו יורק שבארצות הברית עם חברי משפחתו, אשר מאוחר יותר האשימו אותו בשימוש לרעה בכרטיס האשראי שלהם. על פי עדויות מאוחרות יותר, כבר כשהיה נער ביצע לכאורה מעשי הונאה קטנים דוגמת הונאת שיקים.
פלילים.
בשנת 2011 הואשם חיות בגנבה בישראל, זיוף ומרמה בגין פדיון צ'קים גנובים. על פי הדיווחים, הוא גנב פנקס צ'קים השייך למשפחה תוך כדי ששמר על ילדיהם, ושל אחר בזמן שעבד כשיפוצניק בביתם. הוא מעולם לא הופיע בבית המשפט, ונמלט מישראל לירדן דרך גשר אלנבי עם דרכון מזויף בשם מרדכי נסים טפירו, וברח לאירופה.
בשנת 2015 נידון בפינלנד לשנתיים מאסר בגין הונאה. כאשר נעצר בפינלנד, הוא טען שהוא ישראלי יליד 1978 ונמצא עם שני דרכונים ישראלים מזויפים, שלושה רישיונות נהיגה ישראלים מזויפים, שני כרטיסי טיסה ישראלים מזויפים וחמישה כרטיסי אשראי מזויפים של אמריקן אקספרס. לאחר שחרורו הוגש נגדו כתב אישום בישראל בגין הונאה.